钦定古今图书集成/明伦汇编/宫闱典/第032卷 > 桓帝邓皇后
## 钦定古今图书集成/明伦汇编/宫闱典/第032卷 > 桓帝邓皇后

按《后汉书后纪》：“桓帝邓皇后，讳猛女，和熹皇后从兄
子邓香之女也。母宣，初适香，生后，改嫁梁纪。纪者，大
将军梁冀妻，孙寿之舅也。后少孤，随母为居，因冒姓
梁氏。冀妻见后貌美，永兴中，进入掖庭，为采女，绝幸。
明年，封兄邓演为南顿侯，位特进。演卒，子康嗣。及懿
献后崩，梁冀诛，立后为皇后。帝恶梁氏，改姓为薄，封”
后母宣为长安君。四年，有司奏：“后本郎中邓香之女，
不宜改易它姓。”于是复为邓氏。追封，赠香车骑将军、
安阳侯印绶。更封宣康大县，宣为昆阳君，康为泚阳
侯，赏赐巨万计。宣卒，赗赠葬礼皆依后母旧仪。以康
弟统袭封昆阳侯，位侍中。统从兄会袭安阳侯，为虎
贲中郎将。又封统弟秉为淯阳侯，宗族皆列校郎将。
帝多内幸，博采宫女至五六千人，及驱役从使，复兼
倍于此。而后恃尊骄忌，与帝所幸郭贵人更相谮诉。
八年，诏废后，送暴室，以忧死。立七年，葬于北邙。从父
河南尹万世及会皆下狱死。统等亦系暴室，免官爵，
归本郡，财物没入县官。